માઝગાવમાં નૂરબાગ મસ્જિદથી હૅન્કૉક બ્રિજ થઈને વાલપખાડી જવું એ કોઈ સાહસયાત્રાથી કમ નથી. નૂરબાગ મસ્જિદથી ફઝલાની ઍકૅડેમી છોડી હૅન્કૉક બ્રિજ તરફ આગળ વધો તો ફૂટપાથ પર સાઇકલ્સનાં પાર્કિંગ હોય છે. ફૂટપાથ પર ચાલવું એટલે જાણે ચંદ્રની ધરતી પર ચાલવાનો અનુભવ કરતા હોઈએ એવો એહસાસ થાય. આને કારણે રાહદારીઓએ મજબૂર થઈને રોડ પર ચાલવું પડે છે અને અહીંથી પુરપાટ ઝડપે પસાર થતાં વાહનો કોઈ દિવસ ગોઝારો અકસ્માત સર્જી શકે છે. આટલો ત્રાસ હજી રાહદારીઓ માટે ઓછો હોય એમ બ્રિજના છેવાડે સુધરાઈની કચરાપેટીઓ રોડ પર જ મૂકી દેવામાં આવી છે એટલું જ નહીં, આ કચરાપેટીઓમાંથી કચરો પણ રોડ પર જ પડ્યોપાથયોર્ હોય છે છતાં સુધરાઈના અધિકારીઓને આ બધું દેખાતું નથી. લોકોને અને ત્યાંથી પસાર થતા રાહદારીઓને નરકની યાત્રાનો એહસાસ થાય છે. નાગરી સુવિધાના દાવાઓ ઠોકતી મુંબઈ સુધરાઈ લોકોની તકલીફોમાં વધારો કરવાનું કામ જ કરી રહી છે.